ოტელ-დე-ვილი
პარიზის მერია (ფრანგ. Hôtel de Ville) — ნეო-რენესანსის სტილის შენობა პარიზში, სადაც ქალაქის ადმინისტრაციაა განთავსებული. მდებარეობს ქალაქის მეოთხე ოლქში, ყოფილი პლას-დე-გრევის უბანში (ამჟამად ოტელ-დე-ვილის მოედანი), შენობა ქალაქის მუნიციპალიტეტის ადგილი იყო 1357 წლიდან. იგი მრავალ დანიშნულებას ასრულებს, მათ შორის ადგილობრივი ადმინისტრაციის, პარიზის მერის ბიუროს (1977 წლიდან) და დიდი მიღება-წვეულებების გამართვის ადგილია. 1991 წელს მდინარე სენის სანაპიროზე მდებარე სხვა ძეგლებთან ერთად ოტელ-დე-ვილის მოედანი შეიტანეს იუნესკოს მსოფლიო მემკვიდრეობის ძეგლების სიაში.